sklep I U 723/2012
Datum: 2012-09-19T02:00:00.000+02:00
ecli: ECLI:SI:UPRS:2012:I.U.723.2012
sodisce: Upravno sodišče
oddelek: Javne finance
podrocje: UPRAVNI SPOR
institut: upravni spor - rok za vložitev tožbe - zavrženje tožbe

## Jedro

Tožbo v upravnem sporu je treba vložiti v 30 dneh od vročitve upravnega akta, s katerim je bil končan postopek.

## Izrek

I. Tožba se zavrže. II. Vsaka stranka trpi svoje stroške postopka.

## Obrazložitev

Tožeča stranka je vložila tožbo v upravnem sporu zoper sklep sveta tožene stranke, naveden v uvodu tega sklepa. Tožba je bila na pošti oddana 15. 5. 2012, sodišče pa jo je prejelo 16. 5. 2012. V tožbi navaja, da se je zoper izpodbijani sklep pravočasno pritožila, vendar je drugostopni organ, nadzorni odbor FIHO, s sklepom št. 447/2012 z dne 27. 3. 2012 njeno pritožbo kot neutemeljeno zavrnil. Sklep o zavrnitvi pritožbe ji je bil vročen 30. 3. 2012. Povratnica, ki se jo je sodišču predložila tožena stranka, potrjuje datum vročitve sklepa o pritožbi, ki ga navaja tožeča stranka.

Tožba se zavrže kot prepozna.

Po prvem odstavku 28. člena Zakona o upravnem sporu (v nadaljevanju ZUS-1) je treba tožbo vložiti v 30 dneh od vročitve upravnega akta, s katerim je bil končan postopek. V obravnavani zadevi je bil postopek končan s sklepom nadzornega odbora FIHO št. 447/2012 z dne 27. 3. 2012, ki je bil tožeči stranki vročen 30. 3. 2012. Rok za vložitev tožbe je po navedenem začel teči 31. 3. 2012 in je (ker pade zadnji dan roka na nedeljo) potekel 30. 4. 2012. Tožeča stranka je tožbo, kot že navedeno, sodišču poslala priporočeno po pošti dne 15. 5. 2012 in torej po poteku zakonsko določenega roka.

Odločitev temelji na 2. točki prvega odstavka 36. člena ZUS-1. Sodišče je v zadevi odločalo po predsednici senata skladno s tretjim odstavkom istega člena ZUS-1. O stroških postopka je sodišče odločilo na podlagi četrtega odstavka 25. člena ZUS-1. Po navedeni določbi trpi v primeru, če sodišče tožbo zavrže, vsaka stranka svoje stroške postopka.